ওগেদাই খানের মৃত্যুর পর তার ছেলে গুয়ুক খান ১২৪৬ সালে খাগান হন। এর দুই বছর পর গুয়ুক মারা যান। এরপর ওগেদাইয়ের ভাই তোলুইয়ের ছেলেরা ক্ষমতালাভ করেন। প্রথমে তোলুইয়ের ছেলে মংকে খাগান হন। তিনি তার ভাই কুবলাই খানের সাথে দক্ষিণ চীন এবং দক্ষিণ সং রাজবংশ জয় করেছিলেন। তাদের ভাই হালাকু পশ্চিম দিকে মঙ্গোলদের নেতৃত্ব দেন। তিনি বাগদাদ জয় করে সিরিয়ার মধ্য দিয়ে ফিলিস্তিনে অগ্রসর হন। এসময় আরিক বোকে মঙ্গোলিয়ায় সব কর্মকাণ্ড তদারক করতেন।

১২৫৯ সালে মংকের মৃত্যুর পর আরিক বোকে তার ভাইদের অনুপস্থিতিতে খান নির্বাচিত হন। উপস্থিত মন্ত্রী, মংকে খানের পরিবারসহ পরিবারের ক্ষমতাবান সদস্যরা সবাই এসময় তাকে সমর্থন দেয়। এদিকে মংকে খানের মৃত্যুর খবর পাওয়ার পর কুবলাই ও হালাকু উভয়ে স্বদেশে ফিরে আসেন। ১২৬০ সালের মে মাসে কুবলাই তার সমর্থকদের সমর্থনে খান হন। ফলে সাম্রাজ্যের নেতৃত্ব নিয়ে দুই ভাইয়ের মধ্যে গৃহযুদ্ধ দেখা দেয়। উদাহরণস্বরূপ, চাগাতাই খানাতের নতুন নেতৃত্বের প্রয়োজনীয়তা দেখা দিলে কুবলাই তার অনুগত আবিশকাকে প্রেরণ করার চেষ্টা করেন। কিন্তু আরিক আবিশকাকে গ্রেপ্তার করে হত্যা করেন এবং নিজ মিত্র আলগুকে তার স্থানে প্রেরণ করেন। হালাকু খান এবং গোল্ডেন হোর্ডে‌র বারকা খান উভয়ের কাছ থেকে নিজ অঞ্চল রক্ষা করার জন্য আলগুকে নির্দেশ দেয়া হয়। কিন্তু আলগু আরিকের পক্ষ ত্যাগ করেন। আলগু ও আরিক বোকে শীঘ্রই সরাসরি সংঘর্ষে লিপ্ত হন। প্রথম লড়াইয়ে আলগু জয়ী হলেও দ্বিতীয় লড়াইয়ে আরিক বিজয়ী হন। আলগু পশ্চিমে পালিয়ে যান।

খাগান
প্রারম্ভিক জীবন
আত্মসমর্পণ
ক্ষমতার দ্বন্দ্ব